钦定古今图书集成/明伦汇编/氏族典/第639卷 > 《郑樵通志》 > 纥石烈良弼
## 钦定古今图书集成/明伦汇编/氏族典/第639卷 > 《郑樵通志》 > 纥石烈良弼

按《金史纥石烈良弼传》：“良弼，本名娄室回，怕川人也。
曾祖忽懒，祖忒不鲁，父太宇，世袭蒲辇，徙宣宁。天会
中，选诸路女直字学生送京师，良弼与纳合、椿年皆
童丱，俱在选中。是时希尹为丞相，以事如外郡，良弼
遇之途中，望见之，叹曰：‘吾辈学丞相文字，千里来京
师，固当一见’。乃入传舍求见，拜于堂下。希尹问曰：‘此
何儿也’？”良弼自赞曰：“有司所荐学丞相文字者也。”希
尹大喜，问所学，良弼应对无惧色。希尹曰：“此子他日
必为国之令器。”留之数日。年十四，为北京教授，学徒
常二百人。时人为之语曰：“前有谷神，后有娄室。”其从
学者，后皆成名。年十七，补尚书省令史，簿书过目，辄
得其隐奥，虽大文牒，口占立成，词理皆到，时学希尹
之业者，称为第一。除吏部主事。天德初，累官吏部郎
中，改右司郎中，借秘书少监，为宋主岁元使。是时，纳合椿年为参知政事，荐良弼才出己右，用是为刑部
尚书，赐今名。丁父忧，以本官起复。海陵尝曰：“左丞相
张浩练达事务而颇不实，刑部尚书娄室言行端正，
无所阿謟。”因谓椿年曰：“卿可谓举能矣。常人多嫉胜
己者，卿举胜于己者，贤于人远矣。”改侍卫亲军马步
军都指挥使。良弼音吐清亮，海陵诏谕臣下，必令良
弼传旨，闻者莫不耸动，以故常被召问。不逾年，拜参
知政事，进尚书右丞，赐佩刀入宫。转左丞。海陵伐宋，
良弼谏不听，以为右领军大都督。海陵在淮南，诏良
弼与监军徒单贞抚定上京、辽右，既而诸军往往道
亡北归，而世宗即位于辽阳，良弼乃还汴京。海陵死，
世宗就以良弼为南京留守，兼开封尹，再兼河南都
统。召拜尚书右丞，又进拜左丞相。良弼为相既久，练
达朝政，上所询访，尽诚开奏，垂绅正笏，不动声气，议
政多称上意。以母忧去，起复旧职，以进《睿宗实录》，赐
通犀带、重彩二十端。十七年，以疾辞相位，不许。告满
百日赐告，遣太医诊视，屡使中使问疾。良弼在告既
久，省多滞事。上曰：“自今疑事久不能决者，当具以闻。”
十八年，表乞致仕归田里，上遣使慰谕之。薨，年六十。
上悼惜之，遣太府监移剌慥、同知西京留守王佐为
敕葬祭奠使，赙白金、彩币加等，丧葬皆从官给，追封
金源郡王，命翰林待制移剌履勒铭墓碑，谥“诚敏。”良
弼性聪敏忠正，善断决，言论器识出人意表。虽起寒
素，致位宰相，朝夕惕惕，尽心于国，谋虑深远，荐举人
材，常若不及。居家清俭，亲旧贫乏者周给之。与人交
久而愈敬。居位几二十年，以成太平之功，号“贤相”焉。
大定十五年，图像衍庆宫，谥“武定。”明昌五年，配飨世
宗庙廷。